# Lavarou koz a Vreiz-Izel/TREDE STROLLAD

| ◄ EIL STROLLAD | TREDE STROLLAD | PEVARDED STROLLAD ► |
* 203
* Neb ’zo laouen gand bara seac’h A gav da beuri e peb leac’h.
* 204
* Ann dour a red Ne ra droug da zen ebed.
* 205
* Ann tamm hag al lomm A zalc’h ann den en he blomm.
* 206
* Al lomm heb ann tamm A ra d’ann den kaout lamm.
* 207
* Ann tamm heb al lomm A zo war galon ann den evel plomm.
* 208
* Ar pod dour pa deu en ti Prest he c’houitel da bep-hini.
* 209
* Pep-hini d’he dro Evel ann toaz e go.
* 210
* Gwelloc’h eur pred bepred Eget eur bouezellad ed.
* 211
* Gwelloc’h eun tamm bemdez Evid re da Veurlarjez.
* 212
* Ne c’houzanver ket ann dienez ken a ve eat ar feunteun da hesk.
* 213
* Biskoaz den gant naoun bras Tamm bara fall ne gavas.
* 214
* Sac’h goullo ne-d-eo ket evit chom en he za. Pa vez leun ar zac’h ne-d-a ket ken ebarz.
* 215
* Dioc’h he dant ve gorroed ar vuoc’h.
* 216
* Roit d’ar zaout bouet freaz Hag e zavo dienn war al leaz.
* 217
* Pred fall ha pred mad A zalc’h eun tiegez en he stad.
* 218
* Beza ’zo tri seurt beva : beva, bevaïk ha bevettez.
* 219
* Souben ar c’hik hag irvinen A ra d’ar vatez teir chiken.
* 220
* Souben ann tri zraïk : Dour, c’hoalen ha baraïk.
* 221
* Kement ’zo fall A gar ar zall.
* 222
* Tammou bihan hag aliez A garg ar c’hof ha pa ve diez.
* 223
* Avalou douar da gwalc’h Hag ar c’hik just awalc’h.
* 224
* Ar pez a ra d’ann dridi beza treud, Kalz emaint war neubeud.
* 225
* Kerc’heiz a lez pesk bihan A zebr melfeden d’he c’hoan.
* 226
* Fars forn A vez debret gant ann dorn.
* 227
* Ann hini ’zebr stripou A zebr kaoc’h a-wesiou.
* 228
* Mad eo leaz dous, mad eo leaz trenk, Ha mad da bep-hini gouzout chom en he renk.
* 229
* Tri seurt tud a laka amann war ho bara : ar veleien, abalamour ma-z-int sakr, ann duchentil, abalamour ma-z-int nobl ; hag ar païsantet, abalamour ma-z-int sod.
* 230
* Gwadegen evit gwadegen pa vo lazet ar moc’h.
* 231
* Ann hini a zebr avalou poaz Birviken askorn ne gac’haz.
* 232
* Eur sprec’hen a zebr aliez kement hag eur marc’h mad.
* 233
* Braz al labour, — bihan ann dibri.
* 234
* Marc’harit Milimaout, Deut dre ama gand ho saout : Kig ha fars a zo er pod, Deut dre ama hag ho po lod.
* 235
* Perigou melen, kraouennigou gell, N’euz ar vatez gand ar mevel ; Krampoez amanenet, bannigou lez, N’euz ar mevel gand ar vatez.
* 236
* Laka kig er pod, Ann tan, sur, hen devezo lod.
* 237
* Pa-z-a ar billik war ann tan Ez a ann daou en unan.
* 238
* Pep loudouren A gav mad he c’heusteuren.
* 239
* Ianned eo matez Ianned, Ianned hag he mestrez a ribod kevred
* 240
* Bevin, houad, ha kik maout ’Zo mad d’ann neb hell ho c’haout.
* 241
* Bramma a ra eur bourc’his, pa he gof a zo goullo, hag eur breizad a vreugeud, pa he Hini a zo leun.
* 242
* Paourentez a dosta en kuz Euz kegin lipous ha re zruz.
* 243
* Da c’henou a zo braz ’Vel genou fourn ar raz.
* 244
* Nep ’zo lipous e vuzellou A lez noaz he jaritellou.
* 245
* Fanch koz a zebr iskiz Ken na dap gand he viz.
* 246
* Ne zebrann na chivr, na pleizenn, Red e monet da glask va nouenn.
* 247
* Micher ar remm Dibri boed ha klemm.
* 248
* Evid ar remm, ann drouk-penn hag ar glizienn, Ne gavot biken al louzaouenn.
* 249
* Bron goret hag askorn torret, Gwasoc’h ’vit ar werbl na euz ket.
* 250
* Ar c’hlenved a zeu war varc’h, hag a ia kuit war droad.
* 251
* Da zistaga ar c’hlenved Eul louzou divezad n’hen deuz galloud ebed.
* 252
* Ann hik, iec’hed da vihannik, Ha da gozik, marvik.
* 253
* Ann hini a ziwall sec’hed A ziwall iec’hed.
* 254
* Nemet sec’het pe naon a pe, Na zebr tamm na ne ev banne.
* 255
* Ev da win pur ha souben tomm, Ha pep hini diouc’h da ezomm.
* 256
* Muioc’h a dud a laz ar gwin Evit na bare ar medisin.
* 257
* Neb ’zo re vignoun d’ar gwin mad ’Zo enebour da vab he dad.
* 258
* Aotrou Personn, deut afo, Ar foerellik eo a zo. Aotrou Personn, deut d’ar red, Ar foerellik na ehan ket.
* 259
* Ann neb hen euz evet a evo.
* 260
* Ann neb a gar re ar gwin A ev dour a-benn ar fin.
* 261
* Digant mignoun eo well kaout dour Evit gwin digant traïtour.
* 262
* Bezit atao kuzet oc’h eun den mezo, Rak ar pez a oar ann holl her gwezo.
* 263
* Eur zac’h dizere eo.
* 264
* Ar c’hillok. — Erru ann oac’h d’ar ger. Ar c’haz. — Hag hen meo, meo, meo. Ar c’hi. — Atô, ’tô, ’tô, ’tô, vez.
* ↑ Le piquant de ce dicton repose sur le mot ribod, qui ne signifie pas seulement baratter, mais aussi faire ribote. Dire que Jeannette et sa maitresse barattent de compagnie, c’est donner à entendre qu’elles s’enivrent ensemble.
* ↑ Ce dicton, qui est tout un petit tableau de genre, a de plus le mérite d’offrir un exemple des curieux effets d’harmonie imitative que les Bretons se plaisent à tirer de leur langue.